  Майя Бывальцева Федерал коньдэт Ижкарысь Молодёжной урамын 3 номеро юртлэсь 180 метр кемын физкультурая но тазалыкез юнматонъя огъетэз пуктонэ пыриськоз. Лэсьтӥськонэз 2018-тӥ арын йылпумъялозы. Со элькун но Россиысь спортъя министерство куспын юнматыны чаклам тупанкылэ пыртэмын. Ужкагазлэсь ӵектоссэ 6-тӥ тулыспалэ улосвыл кивалтэтлэн азьвалтэтэзлэн кенешоназ умоен лыдъязы. «Со «Молодёжный» йӧ дворец вӧзын пуктӥськоз, спортлэн шудон амалъёсызъя но тренажёръёсын висъетэн спортзал луоз — алигес усьтэм «Торпедолы» укшалоз. Автозаводын, кытын сыӵе объектъёс туж уг тырмо, со спортъя улонлэн зэмос шорсюлмыз луоз. Объектэз лэсьтыны кулэяськись луэ Ижкарлэн администрациез, со муниципал асъет луоз», — вераз иворъёсъя «Удмуртия» агентстволы Удмуртиысь физкультурая, спортъя но егитъёсын ужанъя министрлэн нырысетӥ воштӥсез Павел Вечтомов. Муниципал асъетысь спортъя объектъёслэсь ваньбурзэс выльдон понна федерал субсидилэн быдӟалаез тупанкылъя 2017-тӥ арын 48 миллион манет пала луоз. Улосвыл коньдэт валче вылысь 26 миллион манет висъялоз, муниципалитет — 33 миллион 200 сюрс манет. ФОК-ез пуктонлы сяна, коньдон мыноз Ижкарысь куинь школаосысь (32, 70 но 100 номеро) но Алнаш черкогуртысь стадионъёсты выльдыны. Тегъёс: Спорт Ижкар коньдэт лэсьтськон  